ΚΑΝΟΝΙΣΜΟΣ (ΕΟΚ) αριθ. 3824/92 ΤΗΣ ΕΠΙΤΡΟΠΗΣ της 28ης Δεκεμβρίου 1992 για την τροποποίηση των σταθερών τιμών και των ποσών που καθορίζονται σε Ecu συνεπεία της νομισματικής επανευθυγράμμισης του Σεπτεμβρίου και Νοεμβρίου Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, τον κανονισμό (ΕΟΚ) αριθ. 1677/85 του Συμβουλίου της 11ης Ιουνίου 1985 σχετικά με τα νομισματικά εξισωτικά ποσά στο γεωργικό τομέα (1), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (2), και ιδίως το άρθρο 6 παράγραφος 3, Εκτιμώντας: ότι το άρθρο 6 του κανονισμού (ΕΟΚ) αριθ. 1677/85 προβλέπει την αυτόματη και σταδιακή κατάργηση των αρνητικών νομισματικών αποκλίσεων που έχουν δημιουργηθεί μεταξύ δύο επανευθυγραμμίσεων στο πλαίσιο του ευρωπαϊκού νομισματικού συστήματος- ότι η κατάργηση αυτή συνεπάγεται, ιδίως, την προσαρμογή των γεωργικών τιμών μετατροπής που καταργεί, στην αρχή της περιόδου εμπορίας μετά την επανευθυγράμμιση, 25 % των μεταφερομένων νομισματικών αποκλίσεων- ότι η εν λόγω προσαρμογή της γεωργικής ισοτιμίας θα πραγματοποιηθεί την 1η Ιανουαρίου 1993 όσον αφορά τις αποκλίσεις που δημιουργήθηκαν από τις επανευθυγραμμίσεις του Σεπτεμβρίου και Νοεμβρίου 1992- ότι, σύμφωνα με τις παράγραφους 3 και 4 του εν λόγω άρθρου, οι τιμές που καθορίζονται σε Ecu και, ανάλογα με τις ανάγκες, τα ποσά που καθορίζονται σε Ecu στο πλαίσιο της κοινής γεωργικής πολιτικής μειώνονται κατά τη διάρκεια του εν λόγω σταδίου της κατάργησης ούτως ώστε να εξουδετερώνεται η αύξηση των τιμών σε εθνικό νόμισμα που ενδέχεται να προκύψει από αυτήν την τροποποίηση των γεωργικών τιμών μετατροπής- ότι θα πρέπει, ωστόσο, για να ληφθούν υπόψη οι διατάξεις που προβλέπονται για το αγρονομισματικό καθεστώς που αρχίζει να ισχύει από το 1993, να γίνει η μείωση αυτή στην αρχή της περιόδου εμπορίας 1993/94- ότι οι τιμές που καθορίζονται σε Ecu μειώνονται με την εφαρμογή του συντελεστή μείωσης των γεωργικών τιμών που αναφέρονται στο άρθρο 5 του κανονισμού (ΕΟΚ) αριθ. 3578/88 της Επιτροπής της 17ης Νοεμβρίου 1988 για τον καθορισμό των λεπτομερειών εφαρμογής του καθεστώτος αυτόματης κατάργησης των αρνητικών νομισματικών εξισωτικών ποσών (3), όπως τροποποιήθηκε τελευταία από τον κανονισμό (ΕΟΚ) αριθ. 3137/91 (4)- ότι ο συντελεστής αυτός καθορίζεται από τον κανονισμό (ΕΟΚ) αριθ. 3387/92 της Επιτροπής (5)- ότι ανάλογη τροποποίηση επιβάλλεται για ορισμένα ποσά που καθορίζονται σε Ecu, δυνάμει του άρθρου 6 παράγραφος 4 στοιχείο β) του κανονισμού (ΕΟΚ) αριθ. 1677/85- ότι πρέπει, εντούτοις, προκειμένου να αποφευχθούν οι διαταραχές της αγοράς, να ληφθούν υπόψη οι διατάξεις της κοινοτικής νομοθεσίας όσον αφορά τον υπολογισμό των εν λόγω τιμών και ποσών- ότι οι τιμές και τα ποσά σε Ecu που εξαρτώνται άμεσα από άλλες τιμές που καθορίζονται σε Ecu, επηρεάζονται άμεσα ή έμμεσα από τη μείωση των τιμών αυτών- ότι πρέπει να τηρηθούν οι ισχύουσες διατάξεις μεταξύ αυτών των τιμών ή ποσών στα πλαίσια των οργανώσεων της αγοράς- ότι οι τιμές και τα ποσά σε Ecu που καθορίζονται σε συνάρτηση με τις τιμές που διαπιστώνονται στην αγορά, είτε επηρεάζονται άμεσα από τις επιπτώσεις της μείωσης των άλλων τιμών που καθορίζονται σε Ecu, είτε συνδέονται άμεσα με την κατάσταση της διεθνούς αγοράς- ότι προς αποφυγή ασκόπων μειώσεων και για να εξακολουθήσουν αυτές οι τιμές ή τα ποσά να διατηρούν τον αντιπροσωπευτικό τους χαρακτήρα ως προς τα δεδομένα της αγοράς, πρέπει να μη θεωρούνται ως τιμές καθορισμένες σε Ecu, κατά την έννοια του άρθρου 6 παράγραφος 3 του κανονισμού (ΕΟΚ) αριθ. 1677/85, και ο συντελεστής μείωσης των γεωργικών τιμών δεν πρέπει να εφαρμόζεται στις εν λόγω τιμές ή τα ποσά αυτά- ότι είναι σκόπιμο να μην εφαρμοσθεί ο συντελεστής μείωσης των γεωργικών τιμών στις αποζημιώσεις που αποφασίζονται με βάση τη μεταρρύθμιση της κοινής γεωργικής πολιτικής- ότι τα μέτρα που προβλέπονται στο άρθρο 6 παράγραφος 3 του κανονισμού (ΕΟΚ) αριθ. 1677/85 έχουν, ιδίως, ως κίνητρο το έλεγχο της ισορροπίας των γεωργικών αγορών- ότι πρέπει, επομένως, για να απλοποιηθεί η διοικητική εφαρμογή του καθεστώτος της αυτόματης κατάργησης, να μην εφαρμόζεται ο συντελεστής μείωσης των γεωργικών τιμών στα ποσά που καθορίζονται σε Ecu, τα οποία, λόγω της φύσης ή της αξίας τους, δεν έχουν σημαντική και άμεση επίπτωση στην παραγωγή, όπως τα ποσά που καθορίζονται στο πλαίσιο της πολιτικής των γεωρικών διαρθρώσεων, τα ποσά που έχουν σχέσεις με τις δαπάνες αποθεματοποίησης καθώς και τα ποσά τεχνικού ή διοικητικού χαρακτήρα- ότι, προκειμένου να διευκολυνθεί η διοικητική διαχείριση, είναι σκόπιμο να καθορισθούν εγκαίρως όλες αυτές οι νέες τιμές και τα ποσά- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Για τους τομείς που αναφέρονται στο παράρτημα, οι τιμές και τα ποσά διαιρούνται με το συντελεστή μείωσης που αναφέρεται στο άρθρο 2 του κανονισμού (ΕΟΚ) αριθ. 3387/92 και, κατά περίπτωση, προσαρμόζονται με τέτοιο τρόπο ώστε να τηρούνται οι διατάξεις της κοινοτικής νομοθεσίας όσον αφορά τις λεπτομέρειες υπολογισμού τους. Άρθρο 2 Οι τιμές και τα ποσά που προκύπτουν από τις τροποποιήσεις που αναφέρονται στο άρθρο 1 προσδιορίζονται από την ημερομηνία εφαρμογής του εν λόγω άρθρου, σύμφωνα με τη διαδικασία που αναφέρεται στο άρθρο 12 του κανονισμού (ΕΟΚ) αριθ. 1677/85. Άρθρο 3 Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων. Ωστόσο, το άρθρο 1 εφαρμόζεται από την αρχή της περιόδου εμπορίας 1993/94 για κάθε τομέα. Για τα προϊόντα για τα οποία δεν υφίσταται περίοδος εμπορίας, εφαρμόζεται από την αρχή της περιόδου εμπορίας του γάλακτος και των γαλακτοκομικών προϊόντων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 28 Δεκεμβρίου 1992.

[Source: multi_eurlex | Tokens: 5143]